Diit 16
Dit ŋäthä kɛnɛ mal kä Kuoth
(Dit Dee-bid)
1
Gaŋ ɣä lö Kuoth,
kɛ ɣöö ŋa̱a̱thä ni ji̱.
2
Kä cua̱ Kuoth Nhial jiök i̱,
“Ɛ ji̱n Kuäärä,
gɔykä diaal bäkɛ kä ji̱.”
3
Kä ji̱ Kuɔth diaal rɛy rööl,
kɛ kɛn nɛy tin tɛth lɔcdä kɛ kɛ.
4
Kä nɛy tin ca mɛk ni kuth
guääyni rëpkɛ ni rikiɛn.
Ɣän /cä kuth tɔ̱tɔ̱ bi ki̱eth
riɛm mucnikiɛn,
kä /cä bi ruac kɛ ciöötkiɛn.
5
Kuoth Nhial ɛ ji̱n la duŋdä mɔ,
kä ɛ ji̱n käm ɣä ŋɔak diaal
tin göörä mɔ,
kä tëkdä tëëkɛ ji̱.
6
Gua̱a̱th in ci ka̱m ɣä
gɔaaɛ ɛlɔ̱ŋ,
kɛ thuɔ̱k kui̱dä gɔaa ni jɛn.
7
Ɣän bä Kuoth Nhial in ci ɣä
luek liak,
kɛ wäär la com lɔcdä ɣä bä.
8
La ɣän la̱thä Kuoth Nhial
nhiamdä ni ciaŋ,
kä kɛ ɣöö tëë tetdä cuëëcdä,
thilɛ mi bi ɣä wany.
9
Kɛ kui̱c ɛmɔ tɛth lɔcdä kä gɔaaɛ,
amäni puɔ̱nydä bä malɛ.
10
Kɛ ɣöö /ci ɣä bi pa̱l kɔ̱kä kunyä,
kä /ci raan ŋäthädu
bi jak kä dhiap.
11
Ci ɣä nyuɔ̱th duɔ̱ɔ̱p teekä
kä ta̱a̱dä kɛɛl kɛ ji̱, bi ɣä thiäŋ
kɛ tɛ̈th lɔaac,
tetdä cuëëcdu bä tɛ̈th lɔaac
jek thi̱n amäni cäŋ kɛl.
